গণবিজ্ঞান আন্দোলন

**গণবিজ্ঞান আন্দোলন** বা **জনবিজ্ঞান আন্দোলন** হল এক সামাজিক আন্দোলন যা স্বাধীনতা-উত্তরকালে ভারতে সাধারণ মানুষের মধ্যে কুসংস্কার দূর করে বৈজ্ঞানিক চেতনা ছড়িয়ে দেওয়ার উদ্দেশ্যে গড়ে ওঠে। জনসাধারণের সচেতনতা বৃদ্ধির দ্বারা বিজ্ঞান ও প্রযুক্তির গণমুখী বিকাশ ও প্রয়োগের দাবিই গণবিজ্ঞানের মূল লক্ষ‍্য।  দেশব্যাপী এই আন্দোলন বিজ্ঞান বিষয়ক নীতি গঠনে হস্তক্ষেপ এবং উন্নয়নের বিভিন্ন ক্ষেত্রে ব্যাপক প্রভাব ফেলে এবং অংশগ্রহণে উৎসাহিত করে।

বিজ্ঞানকর্মীদের এক গোষ্ঠীর মতে 'গণবিজ্ঞান' বা 'জনবিজ্ঞান' সমার্থক দুটোই ইংরাজীতে 'People’s Science'। কিন্তু বাম গোষ্ঠীর বিজ্ঞানকর্মীরা ( বিশেষত নকশালপন্থীরা) 'গণবিজ্ঞান' ব্যবহার করেন। এদের কাছে 'গণ' ও 'জন' সমার্থক নয়। 'জনপ্রিয় বিজ্ঞান'-এর (Popular Science) সংক্ষেপিত রূপ হল 'জনবিজ্ঞান'। (যা আনন্দবাজার পত্রিকা, ২৬ মে ১৯৮৯ খ্রিস্টাব্দে প্রকাশিত 'জন-গণ লড়াই' শীর্ষক নিবন্ধে উল্লেখ করে) তাঁদের মন্তব্য জনবিজ্ঞানের বিজ্ঞানকর্মীরা তাদের সংগঠনের মাধ্যমে বিজ্ঞানের অপপ্রয়োগ বা অবৈজ্ঞানিক ব্যবস্থার বিরুদ্ধে কার্যকর আন্দোলন করে নি। কিন্তু গণবিজ্ঞানের কর্মীরা বিজ্ঞানকে পরীক্ষাগার আর আমলাদের ক্ষমতার গণ্ডি থেকে মুক্ত করে জনগণের কাছে, জনগণের স্বার্থে এর প্রয়োগে জনমত গড়ে তুলে বিজ্ঞানের সুফল সব মানুষের কাছে পৌছে দিতে চান। স্বাস্থ্য-পরিবেশের সমস্যা আর সমাধান তুলে ধরার পাশাপাশি অপবিজ্ঞান ও কুসংস্কারে সৃষ্ট বেসাতির বিরুদ্ধে লড়াই-এ সমাজের সর্বস্তরের মানুষকে বিজ্ঞান চেতনায় যুক্ত করতে চান। ১৯৫০-এর দশকে ও তার পরবর্তী সময়ে বিজ্ঞান ও বৈজ্ঞানিক জ্ঞানচর্চা ও দেশব‍্যাপী বিজ্ঞানকে জনপ্রিয়করণে সংঘটিত আন্দোলন হল জনবিজ্ঞান আন্দোলন।

বাংলাতে ১৯৪৮ খ্রিস্টাব্দে প্রতিষ্ঠিত বঙ্গীয় বিজ্ঞান পরিষদ 
ওড়িশাতে ১৯৪৯ খ্রিস্টাব্দে প্রতিষ্ঠিত বিজ্ঞান প্রচার সমিতি, আসামে ১৯৫৩ খ্রিস্টাব্দে প্রতিষ্ঠিত আসাম বিজ্ঞান সমিতি, কেরলে ১৯৬২ খ্রিস্টাব্দে প্রতিষ্ঠিত কেরালা শাস্ত্র সাহিত‍্য পরিষদ,  মহারাষ্ট্রে ১৯৬৬ প্রতিষ্ঠিত খ্রিস্টাব্দে মারাঠি বিজ্ঞান পর্ষদদেশে বিজ্ঞান আন্দোলনে অগ্রণী ভূমিকা নেয়। ১৯৭০-দশকের শেষের দিকে গণবিজ্ঞান আন্দোলনের ব্যাপক প্রভাবে সারা রাজ্যে বিজ্ঞান সংগঠন  বা ভারত জ্ঞান বিজ্ঞান সমিতির শাখা প্রতিষ্ঠিত হলে  জাতীয়স্তরের মঞ্চ  সর্বভারতীয় জনবিজ্ঞান নেটওয়ার্ক ১৯৮৮ খ্রিস্টাব্দে  তৈরি হয়।

## প্রেক্ষাপট

ভারতের সমাজ ব‍্যবস্থা যেমন বৈচিত্র্যময় তেমনই জটিল। কেননা বহু-জাতি, ভাষা, ধর্ম এবং বর্ণপ্রথার ওপর ভিত্তি করে গঠিত ভারতের সুপ্রাচীন সমাজ ব‍্যবস্থা। সভ্যতার ক্রমবিকাশে মানুষের সামাজিক সত্তার জন্য গড়ে ওঠে বিভিন্ন সভা-সমিতি। 
*ভারত পথিক রাজা রামমোহন রায় (১৭৪৪-১৮৩৩) সামাজিক ও ধর্মীয় আলোচনার জন্য ১৮১৫ খ্রিস্টাব্দে গড়েন *[[আত্মীয় সভা]]*', যা ক্রমে প্রভূত সংস্কার সাধন সম্ভব করে ভারতবাসীর সামাজিক জীবনে।
*উনিশ শতকে ডিরোজিও  (১৮০৯-১৮৩১) এর উদ্যোগে 'অ্যাকাডেমিক অ্যাসোসিয়েশন' যা পরবর্তীতে তাঁর অনুগামী 'ইয়ং বেঙ্গল'-এর উদ্যোগে হয় "সোসাইটির ফর দ্য অ্যাকুইজিশন অফ জেনারেল নলেজ" বা 'সাধারণ জ্ঞানোপার্জিকা সভা'। 

*অন‍্যদিকে রামেন্দ্রসুন্দর ত্রিবেদীর (১৮৬৪-১৯১৯) সমস্ত কর্মকাণ্ডে ছিল স্বদেশপ্রেম ও স্বজাতিপ্রেম। তাঁর শিক্ষাচেতনা ও বিজ্ঞান চেতনার মূলে ছিল সুগভীর দেশপ্রেম। তাঁর পূর্বে বাংলায় উপযুক্ত গ্রন্থের অভাবে বাংলা ভাষায় বিজ্ঞান শিক্ষার পরিবেশই ছিল না। পদার্থবিজ্ঞান ও রসায়নশাস্ত্রের অধ্যাপক রামেন্দ্রসুন্দরের বক্তব্য ছিল-

উর্দ্ধমুখে ও শুষ্কহৃদয়ে দন্ডায়মান জনগণের কথা চিন্তা করে বাংলায় বিজ্ঞান সাহিত্য রচনায় তিনি নিজে যেমন ব্রতী হন, তেমনই অন্যদের প্ররোচিত করেন নিরন্তর। প্রকৃতপক্ষে তাঁর এসবের প্রয়াস ছিল বিজ্ঞান জনপ্রিয়করণের সূচনা। 

রাজা রামমোহনের পরবর্তী সমাজ সংস্কারকেরা ধর্মীয় কুপ্রথার বিরুদ্ধে সংস্কার সাধনে সমর্থ হলেও সমাজে শাস্ত্রবচন, গুরুবচন বা দৈববচনের নামে কুসংস্কার আর অন্ধবিশ্বাসের প্রচলন রয়ে গেছে। তারই উপর নির্ভর করে মানুষের সামাজিক জীবন কিছু আচরণ বিধিতে গঠিত হয়। পারিবারিক ও সামাজিক জীবনে সুস্থ সংস্কৃতির দৃষ্টিতে কিছু কিছু আচরণের ভাল দিক থাকলেও, বেশ কিছু প্রচলিত ধারণা ও আচরণ যুক্তি তর্কে ভ্রান্ত প্রমাণিত হলেও অন্ধবিশ্বাসে মানুষ জ্ঞাতসারে কখনও বা অজ্ঞাতসারে নানা কুসংস্কারের বেড়াজালে আবদ্ধ হয়ে পড়ে। মানুষের মন থেকে কুসংস্কার আর অন্ধবিশ্বাস দূর করতে পারে বিজ্ঞানের শিক্ষা। ডিরোজিও র চিন্তায় উদ্বুদ্ধ বিজ্ঞানমনস্ক মানুষেরা যারা নিজের বুদ্ধি, যুক্তি, বিবেক বিচারশক্তিতে গড়লেন সভা সমিতি, সায়েন্স ক্লাব বা বিজ্ঞান ক্লাব। তারা প্রথমদিকে মডেল নির্মাণ, আকাশ পর্যবেক্ষণ, প্রদর্শনীর আয়োজন, আলোচনা সভা, প্রশ্নোত্তর প্রতিযোগিতা মাধ্যমে নতুন প্রজন্মকে বিজ্ঞানে উৎসাহী করে তুলতে থাকেন। ১৯৪০-এর দশকে নীহারঞ্জন মুন্সি, রণেন ঘোষ প্রমুখের উদ্যোগে সায়েন্স ক্লাব গঠিত হলেও, সমকালীন সামাজিক ও সাংস্কৃতিক প্রেক্ষাপটে সামগ্রিক বিজ্ঞান আন্দোলনের বস্তুগত প্রেক্ষাপট তৈরি ছিল না। 

১৯৩৬ খ্রিস্টাব্দে সারা ভারত কিষাণ সভার সম্মেলন, ১৯৩৯ খ্রিস্টাব্দে কৃষক, শ্রমিক, ছাত্র সংগঠনগুলির সাম্রাজ্য বিরোধী আন্দোলন, দ্বিতীয় বিশ্বযুদ্ধের সূচনা, ফ্যাসিবাদী সচেতনতার উন্মেষসহ নানা কারণে সামগ্রিক বিজ্ঞান আন্দোলনের প্রেক্ষাপট তৈরি ছিল না। অন্যদিকে এই সময়েই বিশ্বের নানা দেশের বিজ্ঞানকর্মীদের যোগাযোগে সোভিয়েত ইউনিয়নের বিজ্ঞান একাডেমির ২২০ তম বার্ষিক সম্মেলন অনুষ্ঠিত হয়। বিশ্ব সংগঠন গড়ে তোলার প্রস্তাবনায় অতঃপর ১৯৪৬ খ্রিস্টাব্দে গড়ে ওঠে 'ওয়ার্ল্ড ফেডারেশন অফ সায়েন্টিফিক ওয়ার্কার্স'। *সায়েন্স অ্যান্ড কালচার* পত্রিকায় বিশ্ব সম্মেলনে যোগদানকারী প্রখ্যাত বাঙালি বিজ্ঞানী মেঘনাদ সাহার আবেদন সূত্রে গড়ে ওঠে ভারতীয় বিজ্ঞানকর্মী সংগঠন জওহরলাল নেহরুর সভাপতিত্বে 'অ্যাসোসিয়েশন অফ সায়েন্টিফিক ওয়ার্কার্স অফ ইন্ডিয়া' এবং ওয়ার্ল্ড ফেডারেশনের সঙ্গে যুক্ত হয়। এদের মুখপত্র ছিল *বিজ্ঞানকর্মী*। পরবর্তীতে এটি ১৯১৪ খ্রিস্টাব্দে প্রতিষ্ঠিত সরকারী বিজ্ঞান প্রতিষ্ঠান ভারতীয় বিজ্ঞান কংগ্রেস সংস্থার কাঠামোয় যুক্ত হয়।

## বিজ্ঞানচর্চা ও জনপ্রিয়করণ
ভারতে ঔপনিবেশিক শাসনামলে পূর্ব ভারতের অবিভক্ত বাংলায় ১৯২৪ খ্রিস্টাব্দ নাগাদ সংস্কৃতি জগতের মানুষদের সঙ্গে মেলবন্ধন তৈরিতে  *বারোজনা* নামে এক গোষ্ঠী  তথা ক্লাব গড়ে উঠেছিল। এর মধ্যে ছিলেন অন্নদাশঙ্কর  রায়, ঢাকা কলেজের উদ্ভিদবিজ্ঞান বিভাগের অধ্যাপক পূর্ণেন্দু মজুমদার, বিজ্ঞানী সত্যেন্দ্রনাথ বসু ও তাঁর ছাত্র ও সহকর্মী কাজী মোতাহার হোসেন, ঢাকা বিশ্ববিদ্যালয়ের ইতিহাসের অধ্যাপক রমেশচন্দ্র মজুমদার, চারুচন্দ্র বন্দ্যোপাধ্যায়, সতীশরঞ্জন খাস্তগীর, সুশোভন সরকার প্রমুখেরা। ১৯৬০ খ্রিস্টাব্দের সেপ্টেম্বর মাসে শুরু হওয়া"বিজ্ঞান সাময়িকী" পত্রিকায় ১৯৭৪ খ্রিস্টাব্দের জুন সংখ্যায় সত্যেন্দ্রনাথ বসুর প্রকাশিত এক চিঠি হতে জানা যায় *বারোজনা*-র আড্ডায় নানান বিষয়ে আলোচনা হত। শেষ অবধি *বিজ্ঞান পরিচয়* নামে এক মাসিক পত্রিকা বের হত যা দেশভাগের পরও কিছুদিন সে পত্রিকা প্রকাশিত হয়েছিল।

তারপর ১৯৪৭ খ্রিস্টাব্দে স্বাধীনতা লাভের পরই দেশে বিজ্ঞানের অগ্রগতির প্রয়োজন অনুভূত হয় এবং সমকালীন জাতীয়তাবাদী বিজ্ঞান সাধক মেঘনাদ সাহা, হোমি জাহাঙ্গীর ভাভা, প্রশান্তচন্দ্র মহলানবিশ প্রমুখেরা বিজ্ঞানে অগ্রগতির অবদান রাখলেও, বিজ্ঞানচর্চা, বিজ্ঞান জনপ্রিয়করণে এবং মাতৃভাষায় বিজ্ঞান শিক্ষার জন্য অগ্রণী ভূমিকা নেন বিজ্ঞানচর্চার প্রবাদপ্রতিম ব্যক্তি বিশ্ববরেণ্য বিজ্ঞানী আচার্য সত্যেন্দ্রনাথ বসু। তিনিই ছিলেন বাংলা ভাষায় বিজ্ঞান জনপ্রিয়করণ আন্দোলনের পথিকৃৎ। তাঁর উদ্যোগে ১৯৪৮ খ্রিস্টাব্দের ২৫ জানুয়ারি প্রতিষ্ঠিত হয় বঙ্গীয় বিজ্ঞান পরিষদ। ওই বছর থেকেই বিজ্ঞানের নানা বিষয়কে সাধারণ মানুষের কাছে সহজবোধ্যভাবে পৌঁছে দেওয়ার জন্য বিজ্ঞান পরিষদ থেকে প্রফুল্লচন্দ্র মিত্রের সম্পাদনায় প্রকাশিত হতে থাকে বিজ্ঞান পত্রিকা - "জ্ঞান ও বিজ্ঞান"।  পরবর্তীতে ১৯৫০ খ্রিস্টাব্দ হতে গোপালচন্দ্র ভট্টাচার্যের সম্পাদনায় পূর্ণতা লাভ করে এবং  আজও তা নিয়মিত প্রকাশিত হয়ে চলেছে। বঙ্গীয় বিজ্ঞান পরিষদই ভারতের বৈজ্ঞানিক সংস্থাগুলির অগ্রগতির পথপ্রদর্শক। তারপর একে একে ওড়িশাতে ১৯৪৯ খ্রিস্টাব্দে বিজ্ঞান প্রচার সমিতি, আসামে ১৯৫৬ খ্রিস্টাব্দে আসাম সায়েন্স সোসাইটি, কেরলে ১৯৬২ খ্রিস্টাব্দে কেরালা শাস্ত্র সাহিত‍্য পরিষদ মহারাষ্ট্রে ১৯৬৬ খ্রিস্টাব্দে মারাঠি বিজ্ঞান পর্ষদ তৈরি হয়।
বাংলার রূপকার বিধানচন্দ্র রায়ের উদ্যোগে সরকারী ক্ষেত্রে সায়েন্স মিউজিয়াম আন্দোলনে প্রথমে ১৯৫৯ খ্রিস্টাব্দের ২ মে কলকাতায় প্রতিষ্ঠিত হয় বিড়লা শিল্প ও কারিগরি সংগ্রহশালা এবং তারপর মহাকাশচর্চার জন্য বিড়লা তারামণ্ডল। শেষে বিজ্ঞান সংগ্রহশালা আন্দোলনের অগ্রণী ব্যক্তিত্ব ড, সরোজ ঘোষের পরিকল্পনায় বিজ্ঞান নগরী। বিড়লা শিল্প ও কারিগরি সংগ্রহশালা এবং বিজ্ঞান নগরী ছিল সরকারি ব্যবস্থাপনায় সিএসআইআর তথা বৈজ্ঞানিক ও শিল্প গবেষণা পরিষদ তথা এনসিএসএম তথা জাতীয় বিজ্ঞান সংগ্রহালয় পরিষদের।

বিজ্ঞান ও প্রযুক্তির ব্যবহারে নিবিড় যোগাযোগ রূপায়ণে ষষ্ঠ পঞ্চবার্ষিকী পরিকল্পনা অনুসারে  ভারত সরকার বিজ্ঞান ও প্রযুক্তি বিভাগের অধীনে বিজ্ঞান জনপ্রিয়করণ, বৈজ্ঞানিক জ্ঞানের প্রচার এবং বিজ্ঞান মনস্কতা বৃদ্ধির জন্য ১৯৮২ খ্রিস্টাব্দে জাতীয় বিজ্ঞান ও প্রযুক্তি যোগাযোগ পরিষদ ( ন্যাশনাল কাউন্সিল ফর সায়েন্স অ্যান্ড টেকনোলজিক্যাল কমিউনিকেশন, সংক্ষেপে এনসিএসটিসি) গড়ে তোলে। 

## বাংলায় গণবিজ্ঞান আন্দোলন

সরকারী পরিকাঠামোয় গড়ে ওঠা বিজ্ঞান সংগঠনগুলি বিজ্ঞানচর্চা, বিজ্ঞান জনপ্রিয়করণ, প্রচার ও প্রসার অব্যাহত রাখে।
১৯৬৭ খ্রিস্টাব্দের শুরু হওয়া নকশাল আন্দোলন স্তিমিত হলে এবং ১৯৭৭ খ্রিস্টাব্দের প্রথম দিকে জরুরী অবস্থার অবসান ঘটলে, পশ্চিমবঙ্গে গণবিজ্ঞান আন্দোলনের ধারা তৈরি হয়।    
পশ্চিমবঙ্গসহ সমগ্র ভারতে জোরদার হয়। এই আন্দোলন বিজ্ঞানকে গবেষণাগার থেকে বের করে সাধারণ মানুষের দোরগোড়ায় নিয়ে আসতে কাজ করে। বামপন্থায় বিশ্বাসী কয়েকজন কৃতী ব্যক্তি বা বাম দলে যুক্ত থাকা গোষ্ঠী বাংলার গণবিজ্ঞান আন্দোলনে গুরুত্বপূর্ণ ভূমিকা রাখেন।তারা যুক্তিবাদী, কুসংস্কার-বিরোধী অবস্থান বজায় রেখে সাধারণ মানুষের মধ্যে বিজ্ঞান চেতনা ও বিজ্ঞান মানসিকতা গড়ে তুলতে বাংলা ভাষায় বিজ্ঞান পত্রিকা প্রকাশের পাশাপাশি আন্দোলনে সক্রিয় অংশ নেন। আন্দোলনের অংশ হিসেবে বিভিন্ন রাজ্যে আলোচনা সভা, বিজ্ঞান জাঠা, বিজ্ঞান মেলা, পথ সভাসহ জনসচেতনতামূলক কর্মসূচি গ্রহণ করা হয়। সমকালীন বিজ্ঞানী তথা বিজ্ঞানকর্মীরা ছিলেন-
*সমর বাগচী, (১৯৩৩-২০২৩), 
*পশ্চিমবঙ্গ বিজ্ঞানকর্মী সংস্থার মুখপত্র *বিজ্ঞান ও বিজ্ঞানকর্মী* পত্রিকার সম্পাদক রবীন্দ্রনাথ মজুমদার (১৯৪৬-২০২৪), 
*উৎস মানুষ পত্রিকার সম্পাদক অশোক বন্দ্যোপাধ্যায়, (১৯৫০-২০০৮),  
*মণীন্দ্র নারায়ণ মজুমদার, *প্রগতিবার্তা* পত্রিকার প্রতিষ্ঠাতা-সম্পাদক।
*সুজয় বসু, 
*সিদ্ধার্থ ঘোষ (১৯৪৮-২০০২), 
*ভবানীপ্রসাদ সাহু,সংকলক “দুই বাংলার কুসংস্কার বিরোধী বিজ্ঞানচিন্তা” (যৌথ সম্পাদনা তপন চক্রবর্তীর সাথে)
*ভারতীয় বিজ্ঞান ও যুক্তিবাদী সমিতির প্রতিষ্ঠাতা প্রবীর ঘোষ (১৯৪৫-২০২৩), 
*পজিশনাল অ্যাস্ট্রোনমি সেন্টারের প্রথম অধিকর্তা অমলেন্দু বন্দ্যোপাধ্যায় (১৯৩০-২০২০) প্রমুখেরা।

### পশ্চিমবঙ্গ বিজ্ঞান মঞ্চ
বৈজ্ঞানিক দৃষ্টিভঙ্গি প্রচারের গুরুত্ব নিয়ে আলোচনায় 'পশ্চিমবঙ্গ বিজ্ঞান আন্দোলন প্রস্তুতি কমিটি' রাজ্যব্যাপী বিজ্ঞান আন্দোলনকে এক অভিন্ন কর্মসূচিতে পরিচালিত করতে ১৯৮৬ খ্রিস্টাব্দের ২৯ নভেম্বর কলকাতা মৌলালী যুবকেন্দ্রে এক কনভেনশনের আয়োজন করে। ওই কনভেনশনে আনুষ্ঠানিক ভাবে গড়ে ওঠে স্বেচ্ছাসেবী সংগঠন *পশ্চিমবঙ্গ বিজ্ঞান মঞ্চ*। এটি ভারতের বৃহত্তম গণবিজ্ঞান সংস্থা, যার সদস্য সংখ্যা ৩.৪২ লক্ষেরও বেশি।

রাজ্যব্যাপী গণবিজ্ঞান আন্দোলন বজায় রাখতে তাদের ঘোষিত লক্ষ্যগুলি হল- 

*সমাজের স্বার্থে প্রাকৃতিক সম্পদের ব্যবহার সম্পর্কে জনগণকে সচেতন করা।
*দৈনন্দিন জীবনে বিজ্ঞান ও প্রযুক্তির ব্যবহারকে উৎসাহিত করা।
*পরিবেশ, জনস্বাস্থ্য ইত্যাদি সম্পর্কে জনগণের সচেতনতার বিকাশ ঘটানো বহুজাতিক সংস্থার উৎপাদিত ঔষধসহ পণ্যের ক্ষতিকর প্রয়োগ সম্পর্কে জনগণকে সম্যক অবগত করানো।
*সৃজনোন্মুখ মৌলিক, বৈজ্ঞানিক অনুসন্ধান এবং উন্নয়নকে উৎসাহিত করা।
*মাতৃভাষায় বিজ্ঞান শিক্ষার জন্য সংগ্রাম চালিয়ে যাওয়া।
*মৌলবাদ, কুসংস্কার এবং অবৈজ্ঞানিক ধারণার বিরুদ্ধে সংগ্রাম জারি রাখা
*সমাজের স্বার্থের পরিপন্থী যেকোনো প্রযুক্তি বাস্তবায়নের বিরোধিতা করা।
*বিজ্ঞান ও প্রযুক্তির সুফলকে জনগণের কাছে পৌঁছে দেওয়ার উপযোগী নীতি ও কর্মসূচির জন্য আন্দোলন বজায় রাখা।
*নিয়মিতভাবে জনপ্রিয় বিজ্ঞান পত্রিকা, বিজ্ঞান সম্পর্কিত বই, মনোগ্রাফ, পুস্তিকা ইত্যাদি প্রকাশ করা।
*বিজ্ঞান ও প্রযুক্তিকে মানবসভ্যতা বিধ্বংসী যুদ্ধ হতে বিরত রাখতে প্রয়োজনীয় কর্মসূচি গ্রহণ করা।
*দেশের স্বনির্ভরতা অর্জনের জন্য প্রকল্প ও কর্মসূচি বাস্তবায়ন করা এবং এর সুফল জনগণের কাছে পৌঁছাতে সহায়তা করা।
ভারত সরকারের বিজ্ঞান ও প্রযুক্তি বিভাগ কর্তৃক ১৯৮৫-৮৯ সময়কালে ভারতে বিজ্ঞান জনপ্রিয়করণে শ্রেষ্ঠ প্রচেষ্টার জন্য পশ্চিমবঙ্গ বিজ্ঞান মঞ্চ-কে জাতীয় পুরস্কারে ভূষিত করা হয়।

গণবিজ্ঞান আন্দোলন জোরদার হওয়ায় দেশের অবশিষ্ট রাজ্যে পরবর্তীতে আরো বিজ্ঞান সংগঠন গড়ে ওঠে। 

*দিল্লি সায়েন্স্ ফোরাম (১৯৭৮)
*তামিলনাডু সায়েন্স ফোরাম (১৯৮০)
*পণ্ডিচেরি সায়েন্স ফোরাম (১৯৮৫)
*জন বিজ্ঞান বেদিকা অন্ধ্রপ্রদেশ (১৯৮৮)
*ভারত জ্ঞান বিজ্ঞান সমিতি উত্তরাখণ্ড (১৯৮৯)
*মহারাষ্ট্র অন্ধশ্রদ্ধা নির্মূলন সমিতি (১৯৮৯)
*জন বিজ্ঞান বেদিকা তেলেঙ্গানা (২০১৪)

## ভারতে গণবিজ্ঞান আন্দোলন

বিজ্ঞানকে জনপ্রিয়করণের মূল কর্মসূচি পশ্চিমবঙ্গে বঙ্গীয় বিজ্ঞান পরিষদ গ্রহণ করলেও গণবিজ্ঞান আন্দোলনের পুরোধা হয়ে ওঠে কেরল শাস্ত্র সাহিত‍্য পরিষদ (সংক্ষেপে কেএসএসপি)। ১৯৭১ খ্রিস্টাব্দে কেএসএসপি জাঠা (যাত্রা) নামের এক বিশেষ কর্মসূচি কালিকট, শোরানুর ত্রিবান্দ্রম এই তিন জায়গা থেকেই সাধারণ মানুষের সাথে বারবার আদান-প্রদানের মাধ্যমে শুরু করে। এতে ডাক্তার, ইঞ্জিনিয়ার, বিশিষ্ট বিজ্ঞানীরা যোগ দেন এবং শেষ হয় কেএসএসপি বার্ষিক সম্মেলন কেন্দ্রে। অন‍্যদিকে মাতৃভাষা মালয়ালামে ‘পরিষদ বার্তা’সহ নানা পত্রিকা প্রকাশের মধ‍্য দিয়ে তাদের জনশিক্ষা আন্দোলন সফল হয়। তাদের বৃহদাকার জাঠা “শাস্ত্র সংস্কারিকা” ১৯৭৭ খ্রিস্টাব্দের ২ অক্টোবর মহাত্মা গান্ধীর জন্মদিনে শুরু করে সি ভি রামনের জন্মদিন ৭ নভেম্বর শেষ হয়। “সমাজ বিপ্লবে বিজ্ঞান- শ্রম শক্তি - শ্রেষ্ঠশক্তি” শীর্ষক বক্তব্য বিশেষভাবে আলোচিত হয়। তবে গণবিজ্ঞানে কেএসএসপি গুরুত্ব বৃদ্ধি পায় যখন তারা ১৯৭৩ খ্রিস্টাব্দে পরিবেশ বাঁচানোর লড়াইয়ে পালঘাট জেলার কুন্তী নদী উপত‍্যকায় সাইলেন্ট ভ্যালি ন্যাশনাল পার্ক সংলগ্ন স্থানে কেন্দ্রীয় সরকারের প্রস্তাবিত জলবিদ‍্যুৎ কেন্দ্র স্থাপনের প্রস্তাবের বিরোধিতা করে। একইভাবে রবীন্দ্রনাথ মজুমদারের নেতৃত্বে পশ্চিমবঙ্গ বিজ্ঞানকর্মী সংস্থা দক্ষিণ চব্বিশ পরগনার সুন্দরবনে প্রস্তাবিত রাসায়নিক সার কারখানার বিরুদ্ধে লড়াই করে সুন্দরবনের জীববৈচিত্র্য, ভঙ্গুর পরিবেশ এবং ম্যানগ্রোভ অরণ্য রক্ষা করতে। 
দেশে ইতিমধ্যে প্রতিষ্ঠিত আরো  বিজ্ঞান সংগঠনের আগ্রহ লক্ষ্য করে কেএসএসপি গণবিজ্ঞান আন্দোলন প্রসারে উদ‍্যোগ নিলে ১৯৭৮ খ্রিস্টাব্দে'র ১০ থেকে ১২ নভেম্বর অনুষ্ঠিত হয় সারা ভারত গণবিজ্ঞান আন্দোলন সম্মেলন। গণবিজ্ঞানের লক্ষ‍্য, বিজ্ঞান জনপ্রিয়করণ কি উদ্ভাবনের গণতন্ত্রীকরণ ইত্যাদি ছিল আলোচনার বিষয়বস্তু। কেএসএসপি ছাড়া মহারাষ্ট্র, দিল্লি, বিহার, উত্তর প্রদেশ পশ্চিমবঙ্গ হতে আরো ষোলটি সংগঠন যোগ দেয়। বাংলাদেশের সংগঠনও এই সম্মেলনে অংশ নেয়। পশ্চিমবঙ্গ হতে ‘বীক্ষণ’ ও ‘পশ্চিমবঙ্গ বিজ্ঞানকর্মী সংস্থা’ যোগ দেয়। ১৯৮৩ খ্রিস্টাব্দের ৯-১০ ফেব্রুয়ারি তিরুবনন্তপুরমে হয় দ্বিতীয় সম্মেলন। 
অতপর ১৯৮৪ খ্রিস্টাব্দে ভোপাল গ‍্যাস দুর্ঘটনার পর দেশের সমস্ত বিজ্ঞান সংগঠনের সাথে সমন্বয় রাখতে, দেশের জনজীবনের মৌলিক সমস্যাগুলোর বিচার ও অনুধাবনের এমন কিছু কর্মসূচি গ্রহণ প্রয়োজন যাতে বিজ্ঞান ও প্রযুক্তির সুফল সরাসরি মানুষের হাতের নাগালে পৌঁছে দেওয়া সম্ভব হয়, সেজন্য জাতীয়স্তরের মঞ্চ গঠনের প্রয়োজনীয়তা অনুভূত হয়। সেই উদ্দেশ্য সামনে রেখে ১৯৮৮ খ্রিস্টাব্দের ফেব্রুয়ারিতে কেরলের কণ্ণুরে দেশের ২৬টি বিজ্ঞান সংগঠন নিয়ে প্রথম 'সারা ভারত জনবিজ্ঞান কংগ্রেস' অনুষ্ঠিত হয়। তৈরি হয় *[[সর্বভারতীয় জনবিজ্ঞান নেটওয়ার্ক]] বা অল ইন্ডিয়া পিপলস সায়েন্স নেটওয়ার্ক*, বর্তমানে যার সদস্য সংগঠন চল্লিশের বেশি এবং নেটওয়ার্কে সম্মিলিত সদস্য সংখ্যা পাঁচ লক্ষেরও বেশি।

## আরো দেখুন
*
*জাতীয় বিজ্ঞানমনস্কতা দিবস

## তথ্যসূত্র

বিষয়শ্রেণী:সামাজিক আন্দোলন
বিষয়শ্রেণী:সমাজে বিজ্ঞান
বিষয়শ্রেণী:ভারত ভিত্তিক বৈজ্ঞানিক সংগঠন
বিষয়শ্রেণী:ভারতে সামাজিক আন্দোলন
বিষয়শ্রেণী:সামাজিক আন্দোলনের ইতিহাস